Umbes pool tundi hiljem tekkisid meil süümepiinad (no kuidas sa lased deliiriumis venna linna peale lahti) ning me asusime teda otsima. Teadsime, et ta oli sõitnud trollide number 1 ja 5 lõpppeatuse poole. Sellest sai järeldada, et ta oli läinud TTÜ ühikate juurde. Kahjuks sel hetkel, kui me kohale jõudsime, ei saanud  Rain enam mulle oma asukohta avaldada, sest ma olevat FSB agent, kes teda tappa tahab. Ta lülitas oma telefoni ka igaks juhuks välja, sest kes teab mis ime peilimistehnoloogiaid ma tema leidmiseks kasutada võin. Otsisime teda tulutult tund aega, loobusime seejärel ja läksime koju tagasi.